กองทุนฟื้นฟูตกลงขายหุ้นสคิบให้ธนชาต
กองทุนฟื้นฟูขายหุ้นนครหลวงไทยให้ธนชาต 32.50 บาท คาดคืนใบอนุญาตนครหลวงไทยภายในปี 2554
11 มี.ค. 2553

กองทุนฟื้นฟูขายหุ้นนครหลวงไทยให้ธนชาต 32.50 บาท คาดคืนใบอนุญาตนครหลวงไทยภายในปี 2554
นายบันเทิง ตันติวิท ประธานกรรมการ ธนาคารธนชาต เปิดเผยภายหลังการลงนามในสัญญาซื้อขายหุ้นธนาคารนครหลวงไทย (SCIB) ให้กับธนาคารธนชาต (TBANK) ในวันนี้ ว่า กองทุนฟื้นฟูได้บรรลุข้อตกลงในการขายหุ้นธนาคารนครหลวงไทยทั้งสิ้น 1,005 ล้านหุ้น หรือ คิดเป็นสัดส่วน 47.58% ของทุนจดทะเบียนทั้งหมดที่ชำระแล้วให้กับธนาคารธนชาตในราคา 32.50 บาทต่อหุ้น รวมเป็นเงินทั้งสิ้นประมาณ 3.2 หมื่นล้านบาท โดยหลังจากนี้ ธนาคารธนชาตก็ต้องดำเนินการควบรวมกับธนาคารนครหลวงไทยและดำเนินการตามขั้นตอน และเงื่อนไขข้อตกลงต่อไป
ทั้งนี้ การซื้อขายน่าจะมีการโอนชำระเงินและโอนหุ้นโอนสินทรัพย์ให้กับธนาคารธนชาตได้ หลังวันที่ 9 เม.ย. นี้ ซึ่งเป็นการโอนภายหลังผ่านความเห็นชอบจากที่ประชุมผู้ถือหุ้นของธนาคารทั้ง 2 แห่ง และจะมีการขอคืนใบอนุญาตธนาคารนครหลวงไทย รวมถึงทำเรื่องการถือหุ้นในธนาคารของธนาคารต่างชาติเกิน 49% กับธนาคารแห่งประเทศไทยอีกครั้งหนึ่ง ซึ่งคาดจะคืนใบอนุญาตได้ภายในปี 2554
นายบันเทิง เปิดเผยว่า ระหว่างการดำเนินการควบรวมและชำระเงินค่าหุ้นนั้น ลูกค้าของทั้ง 2 ธนาคารสามารถทำธุรกรรมทางการเงินได้ตามปกติโดยไม่ต้องกังวลถึงการเปลี่ยนแปลงจากการควบรวมธนาคาร โดยยืนยันว่าระหว่างนี้ธนาคารจะไม่มีการเปลี่ยนแปลงใดใด ไม่ว่าจะเป็นการบริการ สาขา พนักงาน รวมถึงบริษัทลูกของทั้ง 2 ธนาคาร
ทั้งนี้ ธนชาต มีบริษัทลูก ได้แก่ บล.ธนชาต บลจ.ธนชาต บริษัทธนชาตประกันภัย บริษัทธนชาตประกันชีวิต บริษัทธนชาตกรุ๊ปลิสซิ่ง ส่วนธนาคารนครหลวงไทย มีบริษัทลูก คือ บล.นครหลวงไทย บริษัทสยามซิตี้ประกันภัย บริษัทประกันชีวิตนครหลวงไทย บริษัทราชธานีลิสซิ่ง
อย่างไรก็ตาม บริษัทลูกของทั้ง 2 ธนาคารที่มีลักษณะซ้ำซ้อนกันนั้น ต้องใช้เวลาพิจารณาให้รอบคอบ เพราะมีทางเลือกหลายแนวทาง ว่าจะเป็นในลักษณะควบรวมกัน หรือแยกดำเนินการต่อไปเช่นเดิม  โดยจะมีผู้เชี่ยวชาญจากธนาคารสโกวาเทีย ซึ่งเป็นหนึ่งในผู้ถือหุ้นใหญ่ของธนาคาร ให้มาดูแลในรายละเอียดการดำเนินการเหล่านี้อีกครั้ง
ทั้งนี้ ก่อนการควบรวม ธนาคารธนชาต มีสินทรัพย์ 4.33 แสนล้านบาท มีสาขา257 สาขา มีตู้เอทีเอ็ม 401 ตู้ พนักงาน 7,474 คน ขณะที่ธนาคารนครหลวงไทย มีสินทรัพย์ 4.24 แสนล้านบาท มีสาขา 420 แห่ง ตู้เอทีเอ็ม 1,700 แห่ง พนักงาน 7,047 คน ซึ่งหากควบรวมแล้วจะทำให้ขนาดสินทรัพย์ของธนาคารใหญ่เป็นอันดับ 4-5 ของประเทศไทย